ΓΡΑΠΤΗ ΕΡΩΤΗΣΗ E-3829/98

υποβολή: Cristiana Muscardini (NI) προς την Επιτροπή

(22 Δεκεμβρίου 1998)

Θέμα: Πολυδάπανες συμβουλές και στόχοι απασχόλησης

1. Ανταποκρίνεται στην πραγματικότητα ότι η ΓΔ V συνήψε το Μάιο του 1996 ετήσια σύμβαση με μία κυρία, υπεύθυνο μιας εταιρείας υπό την ονομασία ASSI, για μια μελέτη σχετικά με την κατάσταση των ηλικιωμένων γυναικών στην Ευρώπη, στο δε κόστος της έρευνας που υπολογίζεται σε 374.000 Ecu συμμετείχε η Επιτροπή με παρέμβαση ύψους 243.100 Ecu;

2. Εάν ναι, δεν θεωρεί η Επιτροπή υπερβολική μία τέτοια δαπάνη για μία έρευνα η οποία είναι ασφαλώς σημαντική, οπωσδήποτε όμως όχι και αποφασιστικής σημασίας υπό το πρίσμα της καταπολέμησης της ανεργίας για την οποία τόσο προσπαθούν οι εθνικές κυβερνήσεις και η ίδια η Επιτροπή;

3. Είναι αληθές ότι η υπεύθυνος του προγράμματος είναι η σύζυγος ενός εν ενεργεία Επιτρόπου και ότι η εταιρεία ASSI στεγάζεται στο ίδιο ακίνητο όπου αυτός κατοικεί; Εάν ναι, έχει αξιολογήσει η Επιτροπή εάν θα ήταν σκόπιμο, μεταξύ άλλων και σε πλαίσιο τυπικού σεβασμού των ισχυόντων κανόνων, να μεταβιβάσει ένα τέτοιο ποσό στη σύζυγο ενός εκ των μελών της, τη στιγμή ακριβώς που η ίδια αντιμετωπίζει σοβαρές κατηγορίες απάτης και κατάχρησης;

4. Όταν χρηματοδοτεί κατά τόσο εξωφρενικό τρόπο ένα πρόγραμμα που δεν έχει επίδραση στην προοπτική της δημιουργίας θέσεων εργασίας, σε ποια αρχή ηθικής και χρηστής διαχείρισης αναφέρεται η Επιτροπή;

5. Μπορεί να αναφέρει η Επιτροπή εάν ο εν λόγω Επίτροπος είναι το ίδιο άτομο που, όπως αναφέρθηκε την εποχή εκείνη στον Τύπο, εξουσιοδότησε πολύ σημαντικές δαπάνες σε μία κατάσταση όχι τέλειας διαφάνειας για την επίβλεψη της κατασκευής του ακινήτου Hochtief στο Λουξεμβούργο;

Απάντηση του κ. Flynn εξ ονόματος της Επιτροπής

(13 Ιανουαρίου 1999)

1.-4. Οι κατηγορίες περί οικονομικών ατασθαλιών που διατυπώνονται στην ερώτηση είναι ψευδείς.

Στη γραμμή του προϋπολογισμού B3-4104"Ενέργειες για τους ηλικιωμένους", η Επιτροπή επέλεξε 52 σχέδια για συγχρηματοδότηση το 1996. Η επιλογή έγινε με βάση κριτήρια τα οποία συζητήθηκαν με αντιπροσώπους των κρατών μελών και μη κυβερνητικών οργανισμών(ΜΚΟ). Τα κριτήρια αφορούσαν κυρίως την κατάσταση των ηλικιωμένων γυναικών, την αλληλεγγύη των γενεών και τη συμμετοχή των ίδιων των ηλικιωμένων στις εν λόγω δραστηριότητες.

Ένα από τα σχέδια που επιλέχθηκαν είχε τίτλο "Η κατάσταση των ηλικιωμένων γυναικών" (SEW) και στο συμβόλαιο με ημερομηνία 2 Μαΐου 1996, η Επιτροπή ανέλαβε να παράσχει οικονομική ενίσχυση μέγιστου ύψους 243 100 ECU για τις απαιτούμενες εργασίες. Το σχέδιο αναπτύχθηκε από μια σύμπραξη οργανώσεων που ασχολούνται με την ποιότητα ζωής των ηλικιωμένων στα τέσσερα συμμετέχοντα κράτη μέλη: Ελλάδα, Ιρλανδία, Πορτογαλία και Φινλανδία, με συντονιστή το φινλανδό εταίρο, το National research and development centre for welfare and Health (STAKES). Το STAKES είναι μια κρατική υπηρεσία υπό την ευθύνη του υπουργείου Υγείας και Κοινωνικών Ασφαλίσεων της Φινλανδίας. Το σχέδιο είχε ως στόχο την προβολή της κατάστασης των ηλικιωμένων γυναικών σε τέσσερις περιφερειακές περιοχές της Κοινότητας. Το κονδύλιο για το πρόγραμμα αυτό αποφασίστηκε σε αυστηρή συμφωνία με τις προθέσεις της αρμόδιας για τον προϋπολογισμό αρχής για τη γραμμή B3-4104. Η εν λόγω γραμμή του προϋπολογισμού δεν προοριζόταν να χρησιμοποιηθεί για τη χρηματοδότηση σχεδίων με στόχο την καταπολέμηση της ανεργίας και δεν μπορούσε να χρησιμοποιηθεί για το σκοπό αυτό.

Η συνολική οικονομική ενίσχυση που χορηγήθηκε τελικά από την Ευρωπαϊκή Επιτροπή στο πρόγραμμα SEW ήταν 207 779 ECU. Το πρόγραμμα ολοκληρώθηκε επιτυχώς, τα αποτελέσματά του δημοσιεύθηκαν και καταβλήθηκε η τελική πληρωμή.

Η κα.Hanna-Liisa (Assi) Liikanen είναι δημόσιος υπάλληλος που εργάζεται στην STAKES. Ως εργαζόμενη στην υπηρεσία αυτή, ήταν επικεφαλής της ομάδας συντονισμού του προγράμματος SEW και συνυπέγραψε τη σύμβαση με την Ευρωπαϊκή Επιτροπή εκ μέρους της STAKES, μαζί με την κα Vappu Taipale, γενική διευθύντρια της STAKES. Δεν υπήρξε καμία συμμετοχή στη σύμβαση αυτή εταιρείας με το όνομα ASSI, ούτε η Επιτροπή γνωρίζει καμία εταιρεία με την επωνυμία αυτή.

5. Η Επιτροπή επιθυμεί να ενημερώσει ότι η εν λόγω σύμβαση παροχής ενίσχυσης συνήφθη το 1994 ύστερα από μια διαδικασία πρόσκλησης υποβολής προσφορών, ενώ η σημερινή Επιτροπή δεν είχε ακόμη αναλάβει τα καθήκοντά της. Εξάλλου παρακαλείται η κυρία βουλευτής να ανατρέξει για το ίδιο θέμα στην απάντηση που έδωσε η Επιτροπή στις γραπτές ερωτήσεις P-656/96 στον κ.M. Tatarella(1) και E-2442/95 στον κ.M. Crampton(2).

(1) ΕΕ C 173 της 17.6.1996.

(2) ΕΕ C 9 της 15.1.1996.